Nicușor Constantinescu

Nicușor Constantinescu s-a născut în localitatea Rogojeni, județul Galați. A urmat școala primară în satul natal. Între anii 1942-1950 a făcut Școala normală de învățători din Galați. Între anii 1950-1954 studii superioare la Facultatea de Pedagogie și Psihologie a Universității “C. I. Parhon” din București. A funcționat în învățământ ca profesor, director și inspector școlar până la pensionare.A debutat cu poezie în presa locală din Galați. A debutat în volum personal la Editura “Ion Creangă” cu volumul de poezie “Copiii soarelui”, urmat de “Vacanță în parcul Herăstrău”. A scris poezie și proză umoristică, tipărind 9 volume de autor. S-a remarcat, îndeosebi ca autor de epigrame și poezii umoristice. Menționez câteva volume: “Epigrame antistres care vindecă din mers”, “Popas în amurg”, “Zig-Zag epigramatic”, “Povestiri adevărate cu piper și sare presărate” ș.a. volumul cel mai proaspăt “Poezii și parodii scrise-n nopți cu insomnii”, cu o predoslovie de Geo Călugăru, lansată cu succes, la Centrul Cultural “Mihai Eminescu” al Primăriei Sectorului 2.Propunem cititorilor revistei “Independența Română – Independența prin Cultură”, un grupaj de mini fabule după cum urmează:

BOUL

S-a dus un bou cu greutate,

La studii în străinătate:

S-a dus, că n-avea ce să facă,

Și s-a întors de-acolo vacă!

VULPEA

Vulpea hoață și haină,

Nu mai stă în vizuină,

Are vilă la “Trei brazi”

Și vreo câțiva bodyguarzi

PAPAGALUL

E papagal, și se știe,

Expert în politologie

Și-o face pe țambalagiu

C-a absolvit “Ștefan Gheorghiu”.

CUCUL

Nu-și face cuib și nu clocește,

De pui nu știe, nu-i iubește,

Că pe întregul mapamond

Mai rar ca el alt vagabond.

LUPUL

Un lup, temperament vulcanic,

S-a angajat, la vamă, paznic

Și spune că aici se simte

Ca-ntre ai lui și-așa-i, nu minte!

CIOCĂNITOAREA

Chiar și când, fără-ncetare,

În tot locul ciocănește,

Se ivește o-ntrebare:

De ce nimeni n-o pețește?

OAIA

Mulți parveniți, pe biata oaie,

O tund, o mulg și o jupoaie,

Așa cum fac, cu noi, cei care

S-au cocoțat la guvernare

ARICIUL

A stat mult timp, bietul arici,

Într-o căsuță din chirpici,

Azi e bogat, căci se pricepe

La învârteli și la dat țepe!

ROCADĂ

Trăind cu un pian cu coadă,

O pianină cu gust fin,

Dorind să facă o rocadă,

S-a-ndrăgostit de-un cla-vicin!

PORCUL

Dorind să fie mai titrat,

Un porc s-a-nscris la masterat,

L-a absolvit, dar ce folos…

Șoriciul i-a rămas tot gros.

DALMAȚIANUL

Când vrea imagine să-și dreagă,

Și îl cuprind regretele,

Spășit la “Nufărul” aleargă,

Să i se scoată petele!

PUPĂZA

Pupăza, cu ochii și cu trupu’

Tot făcând bezele și pu-pu-pu,

Azi e purtătoare de cuvânt,

La partidul de guvernământ!

ALBINA

Cei care-o știu trudind cu spor,

Pe hărnicia ei mizează,

De-aceea, nu întâmplător

Atâția trântori o curtează!

HÂRCIOGUL

Hârciogul a tot adunat,

Un loc să-și cumpere-n Senat

Și azi, cu mare apetit,

Recuperează ce-a-nvestit!

PRIVIGHETOAREA

Deși are destul talent

Nu mai doinește prin vâlcele

Și, de când e în Parlament,

Are aplecare spre manele!

EVA-ZIONISTA

O cârtiță dintr-o grădină,

Lucrând dosită prin cotloane,

Nu vrea să-și scoată la lumină

Afacerile subterane!

Geo Călugăru

Contents